recursal/SuperWikiNEXT-32B huggingface dataset:
**Kalevi Hongisto** (1. helmikuuta 1954 Oulu) on entinen suomalainen jääkiekkoilija. Hongisto edusti urallaan Forssan Palloseuraa, Oulun Kärppiä sekä Hämeenlinnan Pallokerhoa.

Hongisto pelasi ensimmäiset miesten ottelunssa FoPS:in riveissä kaudella 1973–1974, jolloin joukkue pelasi Suomen sarjaa. Seuraavaksi kaudeksi sarjan nimeksi muuttui I-divisioona. Hongisto oli nostamassa FoPS:ia jääkiekon SM-liigaan kauden 1974–1975 päätteeksi.

Kausi 1975–1976 oli Hongiston ensimmäinen SM-liigassa. Hongisto pelasi 20 ottelua, joissa hän teki kolme tehopistettä. Kausi jäi Hongiston viimeiseksi FoPS:ssa.

Kaudeksi 1976–1977 Hongisto siirtyi I-divisioonassa pelanneen Oulun Kärppien riveihin. Hongisto oli nostamassa Kärppiä SM-liigaan ja pelasikin kaudella 1977–1978 35 SM-liigaottelua Kärpissä. Pisteitä syntyi nyt yhdeksän. Piste-ennätys parani vielä kaudella 1978–1979, jolloin Hongisto teki 35:een otteluun 11 pistettä.

Vuodet 1979–1983 Hongisto pelasi jälleen I-divisioonassa, nyt Hämeenlinnan Pallokerhon paidassa. Kaudella 1980–1981 syntyi henkilökohtainen I-divisioonan piste-ennätyss, kun Hongisto teki 34 tehopistettä. HPK nousi SM-liigaan kaudeksi 1983–1984, mikä jäi Hongiston viimeiseksi kaudeksi.

Hongisto pelasi urallaan 102 ottelua SM-liigassa. Näissä otteluissa Hongisto teki 11 maalia ja antoi 16 maalisyöttöä. I-divisioonassa otteluita kertyi 185, joissa Hongisto teki 70 maalia ja antoi 69 maalisyöttöä.

Lähteet
-------

1. 1 2 3 4 5 6  Kalevi Hongisto Player Profile *eliteprospects.com*. www.eliteprospects.com. Viitattu 22.10.2015. (englanniksi)
| "Did I Let You Know"Red Hot Chili Peppers |
| --- |
|  |
| Singlen tiedot |
|  Albumilta | *I’m with You* |
|  Äänitetty  | 2011–2012 |
|  Julkaistu | tammikuu 2012 |
|  Formaatti | vain radiosoitto |
|  Tekijä(t) | Anthony Kiedis, Flea, Chad Smith, Josh Klinghoffer |
|  Tuottaja(t) | Rick Rubin |
|  Tyylilaji | alternative rock |
|  Kesto | 04.21 |
|  Levy-yhtiö | Warner Bros. |
| Red Hot Chili Peppersin muut singlet |
| "Look Around"2012 | "Did I Let You Know"2012 | "Brendan’s Death Song"2012 |

**Did I Let You Know** on yhdysvaltalaisen rock-yhtyeen Red Hot Chili Peppersin vuonna 2012 julkaistu single. "Did I Let You Know" julkaistiin Red Hot Chili Peppersin uusimman, vuonna 2011 julkaistun *I'm with Youn* -albumin neljäntenä singlenä.

Tuotanto ja vastaanotto
-----------------------

"Did I Let You Knowin" tekoon osallistuivat kaikki yhtyeen jäsenet, laulaja Anthony Kiedis, basisti Flea, kitaristi Josh Klinghoffer ja rumpali Chad Smith. Yhtye päätti julkaistu "Did I Let You Known" yhtenä uuden albuminsa singleistä ja julkaistiinkin albumin neljäntenä singlenä, "The Adventures of Raindance Maggien", "Monarchy of Rosesin" ja "Look Aroundin" jälkeen. "Did I Let You Know" julkaistiin muista albumin singleistä poiketen vain Brasiliassa ja Japanissa, joten se ei saavuttanut yhtä suurta suosiota maailman laajuisesti, kuin albumin aiemmat singlet.
*Dicraeosauruksen* luuranko Museum für Naturkundessa, Berliinissä.
**Dicraeosaurus** on sukupuuttoon kuollut sauropodeihin kuuluva dinosaurus. Se eli 150 miljoonaa vuotta sitten myöhäisellä jurakaudella. Suvusta on nimetty kaksi lajia, *Dicraeosaurus hansemanni* ja *Dicraeosaurus sattleri*. Laji *D. hansemanni* eli noin 155–145 miljoonaa vuotta sitten ja laji *D. sattleri* taas noin 150–145 miljoonaa vuotta sitten. Dinosaurus käytti ravinnokseen kasveja. Sen fossiileita on löydetty Tansaniasta. *Dicraeosaurus* tarkoittaa "kaksihaaraista liskoa".

Koko ja ulkonäkö
----------------

*Dicraeosauruksella* oli pituutta 12 metriä. Sauropodien mittakaavassa kyseessä oli melko pienikokoinen dinosaurus. Se oli kuitenkin hieman suurempi kuin sen heimon toinen jäsen, *Amargasaurus*. *Dicraeosauruksen* kaula oli muihin sauropodeihin verrattuna lyhyempi, joten se käytti luultavasti ravintonaan pensaita puiden sijaan. Dinosauruksen niskan ja selän nikamien neuraalihaarakkeiden välissä oli mahdollisesti pingottunut, purjeen muotoinen ihokerros. *Dicraeosaurus* käytti sitä mahdollisesti joko ruumiinlämpötilan säätelyyn, puolustautumiseen tai kommunikointiin lajin muiden edustajien kanssa.

Elinolot
--------

*Dicraeosauruksen* ohella samalta seudulta on löydetty niin stegosaureihin kuuluvan *Kentrosauruksen* kuin toisen sauropodin *Giraffatitanin* jäänteitä. Dinosaurukset elivät samalla alueella ja käyttivät erilaista ravintoa, jotta ne eivät olisi tulleet syödyksi toisen lajin ravintoa ja täten aiheuttaneet toiselle ravinnonhukkaa. Samalla tapaa toimivat esimerkiksi *Brachiosaurus*, *Diplodocus* ja *Stegosaurus* samassa ekosysteemissä jurakauden loppupuolella läntisessä Pohjois-Amerikassa.

Lähteet
-------

1. 1 2  Morgan, Ben; Bingham, Caroline: *Dinosaurukset : Suuri dinosauruskirja*, s. 156. Suomentanut Niemi, Marko. Helsinki: Readme.fi, 2011. ISBN 978-952-220-416-5.
2. ↑  †*Dicraeosaurus hansemanni* Janensch 1914 (dicraeosaurid) *Fossilworks – Gateway to the Paleobiology Database*. Viitattu 6.4.2019. (englanniksi)
3. ↑  †*Dicraeosaurus sattleri* Janensch 1914 (dicraeosaurid) *Fossilworks – Gateway to the Paleobiology Database*. Viitattu 6.4.2019. (englanniksi)
4. 1 2 3  Dicraeosaurus *Prehistoric Wildlife*. Viitattu 6.4.2019. (englanniksi)

Sauropodeja kokovertailussa ihmisen kanssa. *D. hansemanni* ruskealla ja *D. sattleri* punaisella.

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q131410
* Wikispecies: Dicraeosaurus
* EoL: 47459160
* Fossilworks: 38668
* GBIF: 4822567

 |

 |
**Juankoski** on Kuopion 70. kaupunginosa, joka on muodostettu vuoden 2017 kuntaliitoksen jälkeen aiemman Juankosken kaupungin keskustaajamasta. Juankosken kaupunginosa sijaitsee maanteitse 62 kilometriä Kuopion keskustasta koilliseen.

Tilastokeskuksen mukaan *Juankosken kirkonseutu* -nimisen taajaman pinta-ala oli 6,31 neliökilometriä ja siellä asui vuoden 2016 lopussa yhteensä 2 066 ihmistä. Kyseessä on Kuopion kolmanneksi suurin taajama Kuopion ja Nilsiän keskustaajamien jälkeen. On todettava, ettei Tilastokeskuksen taajaman maantieteellinen rajaus näy tilastoarvosta eikä välttämättä ole yhtenevä Kuopion Juankosken kaupunginosan rajojen kanssa. Kaikkiaan Juankosken väkiluku (aiemman kunnan alue) on vajaa 5 000.

Kuopion Juankosken kaupunginosassa sijaitsevat muun muassa Juankosken päiväkoti, Juantehtaan koulu (alakoulu), Juankosken koulu (yläkoulu), Juankosken lukio, Juankosken lähikirjasto, Juicen tori, Juankosken linja-autoasema, aiempi Juankosken rautatieasema, Juankosken terveysasema, Juankosken paloasema, Juankosken kirkko, Juankosken vanha kirkko, Juankosken tehtaan ja työväen museo Masuuni Brunou ja Savon Voiman Juankosken voimalaitos. Juankosken keskustaajamassa on myös monia kauppoja ja muita kaupallisia palveluja.

Lähteet
-------

1. 1 2 3  Taajamat väkiluvun ja väestöntiheyden mukaan 31.12.2016 (Juankosken kirkons.) Tilastokeskus, stat.fi.  Arkistoitu 24.7.2018. Viitattu 10.8.2018.
2. 1 2 3  Kuopion karttapalvelu: Juankoski (Kartalla esitettäviä tietoja voi valita ja karttapohjaa vaihtaa vasemman yläkulman valikoista) Kuopion kaupunki, kuopio.fi. Viitattu 10.8.2018.
3. 1 2 3  Juankoski. Historiastaan ammentava taiteilijakaupunginosa Kuopion kaupunki, kuopio.fi. Viitattu 10.8.2018.
4. ↑  Juankosken palvelukartta 2018 (pdf) juankoski.fi. Viitattu 10.8.2018.
**Kapteeni Sählä ja Matti-koira** (*Dastardly and Muttley in Their Flying Machines*) on yhdysvaltalainen Hanna-Barberan tuottama animaatiosarja, jota esitettiin alun perin Yhdysvalloissa CBS:llä vuosien 1969–1971 aikana. Jaksoja tuotettiin yhteensä 34, jotka kestivät noin 30 minuuttia sisältäen kaksi lyhytanimaatiota.

Sarja sijoittui ensimmäiseen maailmansotaan, kun lentäjä-ässät Kapteeni Sählä ja Matti-koira, sekä korppikotka ilmavoimien jäsenet Klonkku ja Silli yrittävät kenraalin käskystä pysäyttää jenkkiläisen kyyhkysen toimittamasta kirjeitä toiselle puolelle.

Sarja oli poikkeuksellinen ääninäyttelemisen kohdalla, sillä ääninäyttelijät Paul Winchell ja Don Messick loivat sarjan kaikkien hahmojen äänet. Pääasiassa Messick vastasi kaikkien muiden hahmojen äänistä, paitsi Kapteeni Sählän ja satunnaisesti esiintyneen kenraalin, jonka äänenä toimi Winchell.

Suomessa sarja on ilmestynyt VHS:n muodossa, sekä 2000-luvulla maksullisilla Cartoon Networkilla ja Boomerangilla.

Äänirooleissa
-------------

|  |  |  |
| --- | --- | --- |
|  Paul Winchell  | … |  Kapteeni Sählä, kenraali
  |
|  Don Messick  | … |  Matti-koira, Klonkku, Silli, kyyhkynen, kertoja, sivuäänet
  |

Lähteet
-------

1. 1 2 3  Romano, Bello (toim.): *Video-opas 95, Yli 8500 elokuvaa, 2000 uutuutta*. WSOY, 1994. ISBN 951-0-19839-0.

Aiheesta muualla
----------------

* TV.com (Arkistoitu – Internet Archive) (englanniksi)
**Monologion** (lat. "Yksinpuhelu") eli *Exemplum meditandi de ratione fidei* ("Esimerkki uskon sisällön mietiskelystä") on Anselm Canterbyrylaisen Becin luostarissa vuonna 1076 kirjoittama teologinen tutkielma.

Teos on samalla sekä mietiskelyharjoitus että sydämen yksinpuhelua tai rukousta. Anselm mietiskelee teoksessa Jumalan olemusta, mutta hänen tavoitteenaan ei ole Raamatun arvovaltaan vetoaminen, vaan yksinkertainen ja selkeä looginen päättely, todisteluketju, jota teoksen lukijan on yhtä helppo seurata ja joka hänen on helppo hyväksyä. *Monologion* koostuu useista toisiaan seuraavista todisteluista.

*Monologion* on Anselmin myöhemmän teoksen *Proslogionin* sisarteos. Anselm ei ollut täysin tyytyväinen *Monologionissa* esittämäänsä todisteluketjuun, ja halusi sen sijaan muotoilla yhden, lyhyen todistuksen, joka sekä todistaisi Jumalan olemassaolon että osoittaisi hänestä uskotut kaikkein keskeisimmät asiat. Tämä todistus on esitetty *Proslogionissa*.

Kirjallisuutta
--------------

* Anselm Canterburylainen: *Kaksi kirjoitusta Jumalan olemassaolosta. Monologion & Proslogion*. Suomentanut sekä johdannon ja selitykset laatinut Toivo J. Holopainen. Helsinki: Gaudeamus, 2019. ISBN 978-952-345-000-4.
* Rissanen, Paavo: Johdanto teokseen Anselm Canterburylainen: *Ymmärrystä etsivä usko*. (Proslogion, 1077–1078.) Suomennos, selitykset Paavo Rissanen. Helsinki: Kirjaneliö, 1986. ISBN 951-600-698-1.

Aiheesta muualla
----------------

* Anselm of Canterbury: *Monologium*. (englanniksi)
* Anselm of Canterbury: *Monologium*. (englanniksi)
*Tämä artikkeli kertoo sarjakuvasta. Dick Tracy -elokuvasta on oma artikkelinsa.*
Dick Tracy seikkaili Suomessa *Rikospoliisin mukana* -lehden takakannessa. Ruutunäyte on vuoden 1957 numerosta 5. Strippi on päivätty 31. lokakuuta 1953.
**Dick Tracy** on yhdysvaltalaisen Chester Gouldin luoma sarjakuvahahmo, kovaotteinen poliisi, joka ilmestyi ensimmäisen kerran sanomalehtien sarjakuvasivuilla 4. lokakuuta 1931 *Chicago Tribune* -syndikaatin levittämänä. Esikuvana sanotaan olleen Eliot Ness.

Sarjakuva heijasteli 1930-luvun Chicagon väkivaltaisia oloja. Keskeisessä roolissa olivat lukuisat roistot, joilla oli yleensä jokin erikoinen ulkonäköön liittyvä seikka tai fyysinen epämuodostuma (Flattop, Pruneface). Myös Dick Tracyn piirteet olivat pitkälle tyylitellyt, leuka veitsenterävä ja suu oli siirtynyt sivuun poskelle; hänen hattunsa ja poplarinsa olivat kirkkaankeltaiset. Gouldin ekspressiivinen tyyli on vaikuttanut poptaiteeseen ja Dick Tracy on ollut taulun aiheena sekä Roy Lichtensteinilla että Andy Warholilla.

Gould kuvasi sarjakuvassaan tarkkaan poliisin suorittamaa teknistä tutkintaa, mutta keksi lisäksi uusia välineitä. Tammikuussa 1946 Dick Tracy ja muut poliisit alkoivat käyttää ranneradiopuhelinta (2-Way Wrist Radio), josta tuli yksi populaarikulttuurin tunnettuja ikoneita *Star Trekin* kommunikaattorin tapaan.

Dick Tracyn kumppanina rosvoja jahtaamassa oli Sam Catchem. Tyttöystävänsä Tess Trueheartin kanssa Tracy meni naimisiin jouluna 1949. Tämän jälkeen sarjakuvassa seurattiin rikosten ratkaisemisen ohella pariskunnan perhe-elämää ja heidän jälkikasvuaan, Junioria ja Bonnie Braidsia.

1950-luvulla atomiaikakauden alettua *Dick Tracy* alkoi muuttua yhä enemmän science fictioniksi. 1960-luvussa sarjassa otettiin käyttöön avaruusauto (Space Coupe) ja käytiin Kuussa, josta löytyi sarjaan myös uusi vakituinen hahmo, Moon Maid. Junior meni lopulta naimisiin tämän kuunneidon kanssa.

1970-luvulla Gould toi Tracyn rinnalle hahmon Groovy Grove, joka oli "hip". Myös Tracy kasvatti pidemmän tukan ja viikset, jotka tosin pian ajeltiin häneltä väkisin pois.

Chester Gould vetäytyi eläkkeelle vuonna 1977; hänen viimeinen *Dick Tracy* -strippinsä ilmestyi sunnuntaina 25. joulukuuta samana vuonna. Seuraavana maanantaina ilmestyneestä stripistä alkaen *Dick Tracyä* alkoi kirjoittaa Max Allan Collins ja piirtää Gouldia jo pitkään avustanut Rick Fletcher. Fletcherin kuoltua 1983 hänen tilalleen tuli Dick Locher. Mike Killian kirjoitti Collinsin jälkeen sarjaa 1992–2005. Nykyään Locher myös kirjoittaa *Dick Tracyä*.

Collins palautti *Dick Tracyn* juurilleen ja poisti sarjasta hiljalleen selkeimmät tieteiselementit. Moon Maid sai surmansa 1978.

*Dick Tracy* on seikkaillut myös radiokuunnelmina, sarjafilmeinä ja televisioanimaationa. Vuonna 1990 Warren Beatty ohjasi kokoillan elokuvan *Dick Tracy*, jossa hän myös näytteli pääosaa.

Al Cappin sarjakuvassa *Li’l Abner* on sarjakuva sarjakuvassa -hahmo Fearless Fosdick, joka on parodinen versio Dick Tracystä.
**Axel Reinhold Spoof** (3. maaliskuuta 1845 Turku – 16. toukokuuta 1930 Turku) oli suomalainen lääkäri ja valtiopäivämies.

Axel Spoofin vanhemmat olivat merikapteeni Otto Reinhold Spoof ja Maria Sofia Augusta Myrén. Hänen puolisonsa vuodesta 1879 oli Mathilda Catharina Conradi. Heidän tyttärestään Katarina (Karin) Augusta Spoofista (s. 1880) tuli sisä- ja hermotauteihin erikoistunut lääkäri. Axel Spoof tuli ylioppilaaksi 1862 ja valmistui filosofian kandidaatiksi 1866 ja lääketieteen lisensiaatiksi 1872. Lääketieteen ja kirurgian tohtoriksi hän väitteli 1874. Spoof hoiti valmistuttuaan väliaikaisia lääkärintehtäviä ja toimi sitten lääkärinä Hangossa 1875–1876 ja Turussa vuodesta 1876, Turkin sodassa hän toimi kirurgina 1877–1878. Turun ensimmäinen kaupunginlääkäri Spoof oli 1892–1915. Hän oli kaupungissa myös kunnallinen ja seurakunnallinen luottamusmies ja Turun edustaja porvarissäädyssä valtiopäivillä 1904–1905. Spoof julkaisi väitöskirjansa ohella myös useita muita tutkimuksia.

Lähteet
-------

1. 1 2 3  Blomstedt, Kaarlo, ym. (toim.): *Kansallinen elämäkerrasto, V osa: Saari–Ö*, s. 190. Porvoo: WSOY, 1934.
2. ↑  Juhani Kirpilä, Sisko Motti, Anna-Marja Oksa (toim.): *Suomen lääkärit 1962*, s. 627. Helsinki: Suomen Lääkäriliitto, 1963.
3. ↑  Otavan Iso tietosanakirja, Otava 1966, osa 8 p. 100
4. ↑  Sigurd Nordenstreng: *Porvarissäädyn historia Suomen valtiopäivillä 1809–1906: Osa V*, s. 318–319. Helsinki: Otava, 1921.

Aiheesta muualla
----------------

* Axel Spoof Kansallisbiografiassa (Maksullinen artikkeli)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Henkilöt | 
* Kansallisbiografia
* Biografiasampo
* Ylioppilasmatrikkeli 1853–1899

 |

 |
Ronna McDaniel
**Ronna Romney McDaniel** (s. 19. tammikuuta 1973 Austin, Texas) on yhdysvaltalainen republikaanivaikuttaja.

McDaniel on George Romneyn lapsenlapsi ja Mitt Romneyn veljentytär. Hän kampanjoi setänsä hyväksi ja nousi tämän jälkeen johtohahmoksi Michiganin republikaanipuolueessa. Vuonna 2014 hänestä tuli Republikaanien kansallisen komitean jäsen ja vuonna 2015 Michiganin osavaltiotason puoluepuheenjohtaja. Yhdysvaltain presidentinvaaleissa 2016 McDaniel tuki Donald Trumpin ehdokkuutta. Vuonna 2017 Trump valitsi hänet Reince Priebusin seuraajaksi puolueen kansallisen komitean johdossa ja kansallinen komitea ratifioi päätöksen. McDaniel on esittänyt vahvoja julkisia kannanottoja Trumpin puolesta.

Maaliskuun puolessavälissä 2020 McDaniel jättäytyi Yhdysvaltoihin levinneen koronaviruspandemian yhteydessä omaehtoiseen karanteeniin oireiltuaan, mutta sai negatiivisen koronavirustestituloksen. 2. lokakuuta 2020 Republikaaninen kansallinen komitea ilmoitti hänen saaneen positiivisen koronavirustestituloksen 30. syyskuuta. Tätä edelsi hänen perheenjäsenensä sairastumisen toteaminen. McDaniel jäi kotiinsa Michiganiin eikä siten mennyt paikalle Yhdysvaltain presidentinvaalien 2020 alla Clevelandissa Trumpin ja Joe Bidenin välillä järjestettyyn väittelyyn.

Lähteet
-------

1. 1 2  Historical Dictionary of United States Political Parties Harold F. Bass Jr.
2. ↑  The World Almanac and Book of Facts 2020 Sarah Janssen
3. ↑  RNC chairwoman Ronna McDaniel tests positive for coronavirus CNN

Aiheesta muualla
----------------

* Kuvia tai muita tiedostoja aiheesta **Ronna McDaniel** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa
* Yhdysvallat

 |

 |
**Fujitsu Finland Oy** on japanilaisen Fujitsun tytäryhtiö. Fujitsu on tietotekniikan palvelu- ja laitetoimittaja, joka työllistää noin 132 000 henkilöä yli 100 maassa. Vuonna 1935 perustetun yhtiön pääkonttori on Tokiossa. Maaliskuussa 2019 päättyneellä tilikaudella konsernin liikevaihto oli 4,0 triljoonaa jeniä (36 miljardia USD). 

Fujitsu Finland -konsernin liikevaihto maaliskuun lopussa 2019 päättyneellä tilikaudella oli 444,2 miljoonaa euroa ja henkilöstömäärä 2 300. Vuonna 2022 konsernin toimitusjohtaja on Hanna Kivelä. 

Fujitsu huolehtii asiakkaiden tieto- ja viestintätekniikasta sekä sovellusten tukipalveluista, toiminnasta ja kehittämisestä. Muita palveluita ovat muiden muassa liikkuvan työn palvelut, sähköinen asiointi sekä Microsoft, SAP- ja EMC Documentum -pohjaiset ratkaisut. Fujitsun laitevalikoima ulottuu kannettavista tietokoneista konesaliratkaisuihin.

Fujitsu Finland -konserniin kuuluu Nico, viralliselta nimeltään Nice-business Consulting Oy -niminen tytäryhtiö , joka välittää it-alan työvoimaa sekä tarjoaa rekrytointipalveluja.

Historia
--------

Fujitsun juuret Suomessa ulottuvat 1960-luvulle Suomen Kaapelitehtaan elektroniikka-osastoon, josta myöhemmin tuli Nokia Elektroniikka ja osa Nokia-yhtymää. 1980- ja 1990-luvuilla Nokia Elektroniikka valmisti MikroMikko-mikrotietokoneita sekä valmisohjelmisto ToimistoTiimiä (nyk. Teamware Office).

Yrityksen nimi muuttui omistajanvaihdoksen myötä vuonna 1991 ICL Dataksi. Samoihin aikoihin siitä eriytyivät omiksi yrityksikseen Fujitsu Siemens Computers Oy ja Teamware Group Oy. Vuonna 1996 käynnistyi investointi Patja-toimintamalliin. Samaan aikaan sovellusliiketoiminta keskittyi valmisohjelmistoihin. 

Vuonna 2000 nimi vaihtui ICL Invia Oyj:ksi, ja yhtiö valmistautui listautumaan Helsingin pörssiin. Internet-huuma oli kuitenkin laantumassa, ja kuplan puhkeaminen lähestyi, joten yhtiö lykkäsi listautumissuunnitelmaa ja myöhemmin luopui siitä. Vuonna 2002 yhtiön nimi muutettiin Fujitsu Invia Oyj:ksi. Fujitsu Services Oy oli nimenä käytössä lokakuusta 2003 lähtien. Fujitsu Technology Solutions Oy fuusioitui Fujitsu Services Oy:hyn keväällä 2010. Fujitsu Services Oy:n nimi muuttui 1.10.2011 Fujitsu Finland Oy:ksi.

### 2000-luvun tietovuotojuttu

Fujitsun Suomen-toimitusjohtajana 2003–2013 toiminut Yrjänä Ahto tuomittiin vuonna 2013 käräjäoikeudessa ehdolliseen vankeuteen kahdesta törkeästä petoksesta. Asianomistajina jutussa ovat Väestörekisterikeskus ja Valvira, joiden salassa pidettäviä tietoja oli vuonna 2004 syyttäjän mukaan vuotanut Fujitsun tekemän yrityskaupan takia kolmannelle osapuolelle. Oikeus katsoi Ahdon salanneen tietovuodon, joka paljastui vasta vuonna 2009.

Lähteet
-------

1. ↑
2. ↑  Johto : Fujitsu Finland *www.fujitsu.com*. Viitattu 11.2.2022.
3. ↑  Company introduction *Nice-business Consulting Oy*. Viitattu 11.2.2022. (englanniksi)
4. 1 2
5. ↑  Fujitsun Ahdolle tuomio törkeistä petoksista  31.10.2013. Kauppalehti.  Arkistoitu 1.1.2014. Viitattu 31.12.2013.

Aiheesta muualla
----------------

* Fujitsu Finland Oy:n verkkosivut
* Net-lehti (Arkistoitu – Internet Archive)
* Blogi
**Axel Cäsar Springer** (2. toukokuuta 1912 Hampuri, Saksa – 22. syyskuuta 1985 Berliini, Saksan liittotasavalta) oli saksalainen toimittaja, kustantaja ja monimiljonääri. Springer on Axel Springer AG -kustantamon perustaja.

Axel Springer, 1966
Axel Springer AG:n näyttävä toimitalo rakennettiin tarkoituksella lähelle Berliinin muuria, jotta se näkyisi itäpuolelle.
Springerin isä oli ollut kustannusalalla. Springerin ura alkoi vuonna 1947, jolloin hän perusti Hampuriin Axel Springer GmbH -kustantamon. Springer kustansi Hamburger Abendblatt -sanomalehteä ja monia TV- ja radiolehtiä. Vuonna 1952 hän aloitti iltapäivälehti *Bildin* kustantamisen. Siitä tuli yksi Saksan suurimpia sanomalehtiä, ja sen vaikutusvalta on ollut suuri sekä Saksan taloudessa että poliittisessa elämässä. Axel Springer on palkittu kahdella kunniatohtorin arvonimellä Israelissa ja yhdellä Yhdysvalloissa.

1960-luvulla Springer suhtautui arvostelevasti vasemmistolaisen opiskelijaliikkeeseen. Bild oli puolueeton*lähde?*, mutta Spinger itse oikeistokonservatiivi ja kuului Saksan CDU:hun. Vasemmisto-opiskelijaliitto osoitti mieltään Springerin mediaimperiumia ja hänen henkilökohtaista vaurastumistaan vastaan.

Axel Springer AG on yhä yksi Saksan suurimmista mediayrityksistä.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
	+ 2
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Tšekki
* Alankomaat
* Puola

 |
|  |
| Taiteenala | 
* ULAN

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef
	+ 2

 |

 |
**Axel William Lindfors** (5. kesäkuuta 1888 Helsinki – 31. joulukuuta 1947 Helsinki) oli suomalainen toimittaja ja eduskunnan tulkki ja ruotsinkielisen kanslian notaari. 

Axel Lindforsin vanhemmat olivat liikemies August Wilhelm Lindfors ja Matilda Amalia Nyberg. Hän pääsi ylioppilaaksi Helsingin ruotsalaisesta normaalilyseosta vuonna 1907. Opiskeltuaan pari vuotta yliopistossa hän siirtyi lehtialalle ja oli aluksi Tammerfors Aftonblad- ja Hangö-lehdissä toimittajana. Hän oli sitten Hufvudstadsbladet-lehden toimittajana 1911–1918. Hän oli kauppa- ja teollisuuskomission lehdistöosaston päällikkönä 1918–1919 ja sitten Svenska Tidningen-lehden toimittajana 1919–1921. Lindfors toimi sitten talousalan lehdissä ja oli ensin Finansbladetin avustajana 1923–1926 ja sitten Mercator-lehden avustajana 1926–1934. Hän toimitti myös kahden vuosikymmenen ajan Farmaceutiskt Notisblad-lehteä.

Lindfors tuli vuonna 1915 työhön eduskuntaan ja toimi aluksi tulkkina eri valiokunnissa. Vuosina 1921–1935 hän toimi eduskunnan täysistunnoissa tulkkina ja vuonna 1935 hänestä tuli eduskunnan ruotsinkielisen kanslian notaari.

Lindfors oli mukana perustamassa Suomen Sanomalehtimiesten Liittoa ja oli vuodesta 1921 alkaen tämän liiton ja Helsingin sanomalehtimiesyhdistyksen johtokunnan jäsenenä. 

Axel Lindfors oli naimisissa vuodesta 1935 Alma Sofia Helinin kanssa. Lindfors kuoli 59-vuotiaana sydänkohtaukseen uudenvuodenaattona 1947.

Lähteet
-------

1. ↑  Kuolinilmoitus, Hufvudstadsbladet, 02.01.1948, nro 1, s. 1, Kansalliskirjaston digitaaliset aineistot
2. 1 2 3 4 5  Dödsfall, Hufvudstadsbladet, 02.01.1948, nro 1, s. 4, Kansalliskirjaston digitaaliset aineistot
3. 1 2 3 4  Ylioppilasmatrikkeli 1907, matrikkelinumero 30933 (Arkistoitu – Internet Archive)
4. 1 2 3  50-vuotias, Helsingin Sanomat, 05.06.1938, nro 149, s. 10, Kansalliskirjaston digitaaliset aineistot
Fukuokan metron 3000-sarjan juna
Fukuokan metron 1000-sarjan juna vuonna 1991
**Fukuokan metro** (jap. 福岡市地下鉄, *Fukuoka-shi chikatetsu*) on Japanin Kyūshūn saarella sijaitsevaa Fukuokan kaupunkia palveleva metrojärjestelmä. Sitä hallinnoi Fukuokan kaupungin liikennelaitos (jap. 福岡市交通局, *Fukuoka-shi kōtsūkyoku*). Järjestelmään kuuluu kolme linjaa, Kūkō-linja, Hakozaki-linja ja Nanakuma-linja, joiden yhteispituus on 29,8 kilometriä ja joilla on 35 asemaa. Vuonna 2015 Fukuokan metro kuljetti noin 150 miljoonaa matkustajaa; päivittäin käyttäjiä oli noin 430 000.

Historia
--------

Fukuokan kaupunginvaltuusto teki päätöksen metrojärjestelmän rakentamisesta joulukuussa 1973. Metron ensimmäinen osa, Kūkō-linjan 5,8 kilometriä pitkä osuus, avattiin liikenteelle Muromin ja Tenjinin asemien välillä 26. heinäkuuta 1981. Kūkō-linjan jatke ja Hakozaki-linjan ensimmäinen, puolen kilometrin pituinen osuus avattiin seuraavan vuoden huhtikuussa. Sen jälkeen metroverkko on laajentunut vähitellen. Fukuokan lentoasemalle metroyhteys valmistui vuonna 1993 ja metron kolmas linja, Nanakuma-linja, otettiin käyttöön vuonna 2005.

Rakenteilla on noin 1,4 kilometrin pituinen jatke Nanakuma-linjalle. Sen on arvioitu valmistuvan vuonna 2022.

Linjat
------

Fukuokan metroon kuuluu kolme linjaa. Kūkō-linja kulkee itä–länsisuuntaisesti lentoasemalta Hakatan ja Tenjinin merkittävien rautatieasemien ja kaupungin keskustan kautta rannikon myötäisesti Meinohamaan, josta on yhteys JR Kyūshūn Chikuhi-linjalle. Fukuokan metro harjoittaa Chikuhi-linjalle myös vastavuoroista läpiajoliikennettä. Hakozaki-linja palvelee kaupungin koillisosia ja siltä on vaihtoyhteys Kūkō-linjaan Nakasu-Kawabatassa sekä Nishitetsun Kaizuka-linjaan Kaizukan asemalla. Nanakuma-linja palvelee vuorostaan kaupungin lounaisosia ja päättyy keskustassa Tenjin-minamin metroasemalle.

| Väri | Kirjain | No. | Linja | Japaniksi | Reitti | Pituus |
| --- | --- | --- | --- | --- | --- | --- |
| Oranssi |  | K | 1 | Kūkō-linja | 空港線 | Meinohama–Nakasu-Kawabata–Fukuokan lentoasema | 13,1 km |
| Sininen |  | H | 2 | Hakozaki-linja | 箱崎線 | Nakasu-Kawabata–Kaizuka | 4,7 km |
| Vihreä |  | N | 3 | Nanakuma-linja | 七隈線 | Hashimoto–Tenjin-minami | 12,0 km |

Lähteet
-------

1. 1 2 3 4  福岡市地下鉄 日本地下鉄協会. Viitattu 10.11.2018.
2. 1 2 3  地下鉄の概要 Fukuoka City Transportation Bureau. Viitattu 10.11.2018.
3. ↑  地下鉄のあゆみ Fukuoka City Transportation Bureau. Viitattu 10.11.2018.

Aiheesta muualla
----------------

* Kuvia tai muita tiedostoja aiheesta **Fukuokan metro** Wikimedia Commonsissa

* Fukuokan metron internetsivut (japaniksi) (englanniksi)

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Japanin metrojärjestelmät |
| --- |
|  |
| Julkinen palvelu | Fukuokan metro · Jokohaman metro · Kioton metro · Kōben metro · Nagoyan metro · Sapporon metro · Sendain metro · Toei-metro (Tokio) |
|  |
| Yksityinen yritys | Hiroshiman pikaliikenne · Jokohama-pikarautatie · Osakan metro · Saitama-pikarautatie · Tōkyō metro (Tokio) · Tōkyō rinkai -pikarautatie · Tōyō-pikarautatie |

 |
PfaueninselKartta saaresta

|  |  |
| --- | --- |
| Sijainti | 
Berliini, Saksa |
| Vesialue | 
Havel |
| Korkein kohta | 
45 mView and modify data on Wikidata  |

Karttamuokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

Pfaueninselin linna.
**Pfaueninsel** (kirjaimellisesti "riikinkukkosaari") on pieni saari Haveljoessa Berliinin lounaisnurkassa Wannseen kaupunginosan alueella. Se sijaitsee aivan Potsdamin rajan vieressä. Saarella on entinen Hohenzollernien huvilinna **Schloss Pfaueninsel**. Saarelle ei johda siltaa vaan sen ja mantereen välillä liikennöi lautta.

Pfaueninselin pinta-ala on 67 hehtaaria. Preussin kuningas Fredrik Vilhelm II rakennutti saarelle linnan, koska oli nuorena käyttänyt sitä salaisena tapaamispaikkana rakastajattarensa, kreivitär Wilhelmine von Lichtenaun kanssa. Johann Gottlieb Brendelin suunnittelema linna valmistui vuosina 1794–1797 ja sitä täydennettiin 1806–1807. Valkoisen rakennuksen tunnusmerkkeinä on kaksi pittoreskia tornia, joita yhdistää pieni kävelysilta. Rakennuksesta on suora näköyhteys Potsdamin Marmoripalatsiin. Sisustus on harvinainen säilynyt esimerkki varhaisklassismin aikakauden suunnittelusta. Joukossa on paljon jäljennöksiä antiikin taiteesta, ja jopa "tahitilainen kabinetti", jossa on bambusta tehty maja. Monet linnassa käyneet kuvailivat sitä erikoiseksi keitaaksi vieraassa ympäristössä.

Fredrik Vilhelm III rakennutti Pfaueninselille vuosina 1824–1832 useita lisärakennuksia, jotka suunnitteli Karl Friedrich Schinkel. Näiden rakennusten joukossa on muun muassa uusgoottilainen kavaljeeritalo (*Kavalierhaus*), johon liitettiin erään purku-uhan alla olleen danzigilaisen patriisitalon julkisivu. Saarelle syntyi muitakin erikoisia rakennuksia. Palmutalo tuhoutui vuonna 1881 tulipalossa. Puutarhan suunnitteli Peter Joseph Lenné vuosina 1816–1834. Koko Pfaueninsel julistettiin luonnonsuojelualueeksi vuonna 1924. Nykyisin saari on suosittu turistikohde.

Lähteet
-------

1. 1 2 3  Pfaueninsel (saksaksi) Stiftung Preussische Schlössen und Gärten Berlin-Brandenburg. Viitattu 5.8.2014.
2. 1 2 3  Edelgard Abenstein & Jeannine Fiedler: *Taide & Arkkitehtuuri: Berliini* (suom. Pirkko Roinila), s. 393. Tandem Verlag (h. f. ullmann) 2009. Alkuteos *Kunst & Architektur Berlin*.
3. ↑  Pfauensinsel (Arkistoitu – Internet Archive) (saksaksi) Denkmale in Berlin: Denkmaldatenbank. Viitattu 5.8.2014.
4. ↑  NSG und NATURA 2000-Gebiet Pfaueninsel (saksaksi) Berlin.de (Internet Archive). Viitattu 5.8.2014.

Aiheesta muualla
----------------

* Kuvia tai muita tiedostoja aiheesta **Pfaueninsel** Wikimedia Commonsissa
**José Ignacio Fernández Iglesias** eli **Nacho** (s. 18. tammikuuta 1990 Madrid, Madridin maakunta, Espanja) on espanjalainen jalkapalloilija, pelipaikaltaan puolustaja. Hän edustaa Espanjan korkeimmalla sarjatasolla Primera Divisiónissa pelaavaa Real Madridia.

Nacho on varsinaiselta pelipaikaltaan keskuspuolustaja, mutta hän kykenee pelaamaan myös muilla puolustuksen paikoilla. Myös hänen veljensä Álex on pelannut Real Madridissa.

Seurajoukkueura
---------------

Nachon ensimmäinen seura oli alcaládehenaresilainen Complutense Nadador, josta hän siirtyi Real Madridin junioreihin vuonna 2001. Ensimmäiset ottelunsa seuran reservijoukkueessa Castillassa hän pelasi kauden 2008–2009 alkupuoliskolla. Kauden 2011–2012 päätteeksi hän oli nostamassa joukkuetta Segunda División B:stä Segunda Divisióniin. Hän toimi myös joukkueen kapteenina.

Real Madridin edustusjoukkueessa ja Espanjan korkeimmalla sarjatasolla Primera Divisiónissa Nacho debytoi 23. huhtikuuta 2011 ottelussa Valenciaa vastaan. Kaudeksi 2012–2013 päävalmentaja José Mourinho nosti hänet vakituisesti edustusjoukkueen miehistöön.

Maajoukkueura
-------------

Nacho on pelannut Espanjan nuorisomaajoukkueissa. Hän kuului vuonna 2007 alle 17-vuotiaiden EM-kultaa ja MM-hopeaa voittaneeseen joukkueeseen. Vuonna 2013 hän oli voittamassa alle 21-vuotiaiden EM-kultaa.

Syyskuussa 2013 Nacho kutsuttiin ensimmäistä kertaa Espanjan miesten maajoukkueeseen.

Lähteet
-------

1. 1 2  Nacho Real Madridin sivuilla (englanniksi)
2. 1 2 3  Ficha Real Madrid. Viitattu 7.9.2012. (espanjaksi)
3. ↑  Velasco, Gonzalo: Nacho y Álex, sangre blanca en la familia Fernández  3.5.2010. Real Madrid. Viitattu 7.9.2012. (espanjaksi)
4. 1 2 3  Players BDFutbol. Viitattu 7.9.2012. (englanniksi)
5. 1 2  Nacho Fernández se une a la dinámica del primer equipo  6.9.2012. Real Madrid. Viitattu 7.9.2012. (espanjaksi)
6. ↑  Saffer, Paul: Bojan strike gives Spain title  13.5.2007. UEFA. Viitattu 7.9.2012. (englanniksi)[vanhentunut linkki]
7. ↑  FIFA Player Statistics FIFA.  Arkistoitu 10.11.2012. Viitattu 7.9.2012. (englanniksi)
8. 1 2  Nacho, convocado por la selección española absoluta  3.9.2013. Real Madrid. Viitattu 3.9.2013. (espanjaksi)

Aiheesta muualla
----------------

* Nacho Real Madridin sivustolla (espanjaksi)
* Nacho BDFutbol-sivustolla (englanniksi)

Real Madrid – Primera División
1 Courtois |
2 Carvajal |
3 Militão |
4 Alaba |
5 Bellingham |
6 Nacho |
7 Vini Jr. |
8 Kroos |
10 Modrić |
11 Rodrygo |
12 Camavinga |
13 Lunin |
14 Joselu |
15 Valverde |
16 Odriozola |
17 Vázquez |
18 Tchouaméni |
19 Ceballos |
20 García |
21 Brahim |
22 Rüdiger |
23 Mendy |
24 Vallejo |
Valmentaja Ancelotti

Espanjan joukkue – Jalkapallon MM-kilpailut 2018
1 De Gea |
2 Carvajal |
3 Piqué |
4 Nacho |
5 Busquets |
6 Iniesta |
7 Saúl |
8 Koke |
9 Rodrigo |
10 Thiago |
11 Vázquez |
12 Odriozola |
13 Arrizabalaga |
14 Azpilicueta |
15 Ramos |
16 Monreal |
17 Aspas |
18 Alba |
19 Costa |
20 Asensio |
21 Silva |
22 Isco |
23 Reina |
Valmentaja Hierro
**Fukomys damarensis** on eteläisessä Afrikassa tavattava maamyyrärotta.

Levinneisyys ja elinympäristö
-----------------------------

Lajia tavaan Sambian ja Zimbabwen länsiosissa, Botswanassa, Keski- ja Pohjois-Namibiassa ja osissa Pohjois-Kappia Etelä-Afrikassa. Joidenkin vahvistamattomien tietojen mukaan sitä esiintyy myös Etelä-Angolassa. Sitä esiintyy puolikuivilla pensaikkoalueilla, savanneilla, sekä metsä- ja ruohoalueella. Laji suosii heikosti kehittyneitä maannoksia ja lujittumattomia alluviaalimaannoksia. Sen esiintymisalueet ovat tavallisesti vähäsateisia.

Elintavat
---------

*Fukomys damarensis* on päiväaktiivinen ja viettää suurimman osan ajastaan maan alla. Laji elää aitososiaalisissa yhteiskunnissa, joissa on tyypillisesti noin 16 yksilöä, mutta enimmillään jopa 41. Yhteiskuntaan kuuluu vain yksi lisääntyvä pari ja muu yhteiskunta muodostuu parin jälkeläisistä. Lisääntyvä pari tuottaa enimmillään neljä 1-6 poikasen kokoista pesuetta vuosittain. Lisääntyvän naaraan kuollessa yhteisö hajoaa.

Uhat ja suojelu
---------------

Kansainvälinen luonnonsuojeluliitto on määritellyt lajin elinvoimaiseksi lajiksi. Sitä tavataan suurella alueella, kannat ovat suhteellisen suuria ja sillä ei ole selviä uhkia. Lajin esiintymisalueeseen kuuluu myös useita suojeltuja alueita.

Lähteet
-------

1. 1 2 3 4  Child, M.F. & Maree, S..: *Fukomys damarensis* *IUCN Red List of Threatened Species. Version 3.1*.  2016. International Union for Conservation of Nature, IUCN, Iucnredlist.org. Viitattu 8.1.2016. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q978458
* Wikispecies: Fukomys damarensis
* ADW: Cryptomys\_damarensis
* BioLib: 36944
* BOLD: 751457
* GBIF: 10787086
* iNaturalist: 446619
* IUCN: 5753
* NCBI: 885580
* uBio: 106368

 |

 |
**Mih’ail Aljaksevitš Sjamjonau** (valkoven. Міхаіл Аляксевіч Сямёнаў; s. 6. helmikuuta 1986) on valkovenäläinen maastohiihtäjä. Hän edusti aiemmin Venäjää.

Sjamjonau debytoi maastohiihdon maailmancupissa tammikuussa 2007 Rybinskin 30 kilometrin kilpailussa sijoittuen sijalle 29. Näin ollen hän saavutti heti uransa ensimmäiset maailmancupin pisteensä. Sjamjonaun paras sijoitus maailmancupin osakilpailussa on sija 11 tammikuulta 2012 niin ikään Rybinskistä 15 kilometrin vapaan hiihtotavan kilpailusta. 

Sjamjonau kilpaili Valko-Venäjän väreissä vuoden 2014 talviolympialaisissa Sotšissa, jossa hän oli parhaimmillaan 17:s 50 kilometrin vapaan hiihtotavan kilpailussa. MM-kilpailuissa Sjamjonau on kilpaillut kolmesti Valko-Venäjän väreissä vuosina 2011, 2013 ja 2015 ollen parhaimmillaan 12. vuoden 2015 MM-kilpailuiden 15 kilometrillä Falunissa. Vuoden 2013 talviuniversiadeista Trentinosta Sjamjonau saavutti hopeaa 10 kilometriltä.

Lähteet
-------

1. ↑  Mih’ail Sjamjonau (maastohiihtäjä) *Olympedia*.  (englanniksi)
2. 1 2  Mih’ail Sjamjonau (maastohiihtäjä) Kansainvälinen hiihtoliitto (FIS).  (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**Fukushima II -ydinvoimalaitos** (jap. 福島第二原子力発電所, *Fukushima daini genshiryokuhatsudensho*) on Japanissa Fukushiman prefektuurin Narahassa ja Tomiokassa sijaitseva ydinvoimalaitos.

Laitoksesta käytetään myös nimeä *Daini* joka tarkoittaa *toista* ydinvoimalaa. Laitoksen sisarvoimala Fukushima I -ydinvoimalaitos on *Daiichi* eli *ensimmäinen* ydinvoimala.

Fukushima II -voimalaitos ei vaurioitunut vuoden 2011 Fukushiman ydinvoimalaonnettomuuden yhteydessä, mutta reaktorit sammuivat automaattisesti hätätoimenpiteiden seurauksena. Reaktoreita ei koskaan uudelleenkäynnistetty, ja vuonna 2019 omistajat tekivät päätöksen voimalan lopullisesta käytöstäpoistamisesta. Sen arvioidaan kestävän jopa 40 vuotta.

Reaktorit
---------

Ydinvoimalassa on seuraavat reaktorit:

| Nimi | Reaktorityyppi | Teho | Käyttöönottovuosi | Käytöstäpoistovuosi |
| --- | --- | --- | --- | --- |
| Daini – 1 | BWR | 1 100 MW | 1982 | 2019 |
| Daini – 2 | BWR | 1 100 MW | 1984 | 2019 |
| Daini – 3 | BWR | 1 100 MW | 1985 | 2019 |
| Daini – 4 | BWR | 1 100 MW | 1987 | 2019 |

Lähteet
-------

1. ↑  Tepco declares Fukushima Daini for decommissioning *world-nuclear-news.org*.  31.7.2019. Viitattu 6.8.2021.
2. ↑  REACTORS IN OPERATION, 31 DEC. 2009 *www-pub.iaea.org*.  31.12.2009. IAEA. Viitattu 6.8.2021.
**Andréas Anagnostákis** (kreik. Ανδρέας Αναγνωστάκης) (1826–1897) oli kreikkalainen lääkäri ja Ateenan yliopiston lääketieteellisen tiedekunnan professori. Anagnostákis syntyi Antikytheran saarella ja oli kreetalaista alkuperää.

Anagnostákis opiskeli Ateenan yliopistossa ja oli harjoittelussa Berliinissä, Wienissä ja Pariisissa. Hänestä tuli professori vuonna 1855. Hän opetti Ateenan yliopiston lääketieteellisessä tiedekunnassa vuodesta 1856 lähtien. Anagnostákis toimi 43 vuoden ajan oftalmologiaklinikan johtajana ja oli Ateenan lääketieteellisen seuran presidentti 20 vuotta. Vuonna 1877 Anagnostákiksesta tuli Ateenan yliopiston rehtori.

Anagnostákis esitteli vuodesta 1854 lähtien oftalmoskoopin muunnosta. Oftalmoskooppi oli saksalaisen Hermann von Helmholtzin vuonna 1851 keksimä. Anagnostákiksen muunnos oli muun muassa käyttäjäystävällisempi, ja nykyisin se on oftalmologien kautta maailman laajalti hyväksymä. Lääketieteellisessä terminologiassa tätä instrumenttia kutsutaankin "Anagnostákiksen oftalmoskoopiksi".

Lisäksi Anagnostákis kehitteli kirurgisia menetelmiä *trichiasiksen* hoitamiseen.

Lähteet
-------

1. 1 2 3 4  Anagnostakis, Andreas (1826-1897) Athens University Historical Archive.  Arkistoitu 24.1.2012. Viitattu 11.5.2010. (englanniksi)
2. 1 2  Museum » Humanmedizin » Ophtalmologie » Augenspiegel n. RUETE Dr. André Kugener.  Arkistoitu 13.7.2011. Viitattu 11.5.2010. (saksaksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Kreikka
* Alankomaat
* Puola

 |
|  |
| Muut | 
* IdRef

 |

 |
Tumucumaquen kansallispuistoPuiston ulkopuolelta Ranskan Guyanasta otettu kuva

|  |  |
| --- | --- |
| Sijainti | 
Amapá, Brasilia |
| Pinta-ala | 
38 874 km2 |

Hallinto| Nimi alkuperäiskielellä | 
Parque Nacional Montanhas do Tumucumaque |
| Tyyppi | 
Kansallispuisto, organisaatioView and modify data on Wikidata  |
| Perustettu | 
2002 |
| Hallinto | 
Instituto Chico Mendes de Conservação da Biodiversidade (en)View and modify data on Wikidata  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Tumucumaquen kansallispuisto** on luonnonsuojelualue Brasiliassa, Amazonin sademetsässä. Se on maailman laajin kansallispuisto, pinta-alaltaan yli 38 800 neliökilometriä. Alueella on useita vesiputouksia ja metsän yläpuolelle kohoavia graniittikallioita. Siellä elää laiskiaisia, jaguaareja, kilpikonnia ja harpyijoita.

Puisto sijaitsee erittäin vaikeakulkuisella alueella,joten salametsästys ei ole niin suuri ongelma kuin monissa muissa kansallispuistoissa. Sen alueella ei elä Brasilian alkuperäisväestöä. Sieltä on kuitenkin löytynyt tinamalmia, ja hallitus yrittää lopettaa alueella toimivan pienimuotoisen kaivostoiminnan.

Lähteet
-------

1. ↑  Brazil creates largest rainforest reserve *BBC*.  2002. Viitattu 18.10.2018.
2. ↑  James Randerson: World’s largest tropical forest park created *New Scientist*.  2002. Viitattu 19.10.2018.
Ospedale di Santa Maria della Scala
**Ospedale di Santa Maria della Scala** on museo- ja kulttuurikeskus Italian Sienassa. Se ehti toimia Sienan sairaalana yli 800 vuotta. 

Ospedale perustettiin 1000-luvulla pyhiinvaeltajille, jotka kulkivat Via Francigenaa. Reitti kulki Keski-Euroopasta Roomaan ja kiersi Sienan ohi. Tästä Ospedale kehittyi hyväntekeväisyyslaitokseksi, joka auttoi sienalaisia vaikeina aikoina, sekä orpokodiksi ja sairaalaksi. Se sai paljon lahjoituksia ja 1400-luvulla sitä johtaneella säätiöllä oli varaa koristella sairaalakirkko sekä sairaalan käytävät ja potilassalit.

Ospedalesta tuli Sienan tärkein sairaala. Tässä tehtävässä se jatkoi vuoteen 1995, jolloin avattiin uusi sairaala. Freskot esiteltiin heti yleisölle ja valtavasta sairaalarakennuksesta on tarkoitus kehittää Sienan johtava museo- ja kulttuuritila. Siellä toimii jo *Museo Archeologico*, missä järjestetään vaihtuvia näyttelyitä. *Pinacoteca Nazionale* siirretään myöhemmin Ospedaleen.

Sala del Pellegrinaio
---------------------

Sairaalasalin fresko
Tämä vuoden 1380 paikkeilla rakennettu suuri sairaalasali koristeltiin 1400-luvun jälkipuoliskolla freskoilla, jotka kertovat Ospedalen historiasta ja sen toiminnasta hyväntekeväisyyslaitoksena. Taiteilijat olivat Lorenzo di Pietro, alias Vecchietta, ja Domenico di Bartolo. Isoja freskoja on kahdeksan, neljä kummallakin seinällä, ja päätyseinässä on lisäksi kolme freskoa. Aiheet ovat lähes kauttaaltaan maallisia, mikä oli 1400-luvulla erittäin harvinaista. Maalauksissa on paljon yksityiskohtia sienalaisten elämästä. Vasen seinä esittelee Ospedalen historiaa ja oikea seinä sairaalan hyväntekeväisyystoimintaa. Sairaalan nimi *Dell Scala* tulee taivaaseen johtavista portaista (*scala*).

Cappella del Sacro Chiodo
-------------------------

Vecchiettan vuosina 1446-1449 maalauksin koristelema sairaalan kappeli on nimetty pyhän naulan (*chiodo*) mukaan, jonka väitetään olevan pyhäinjäännös kappelissa aikoinaan pidetystä krusifiksista. Vecchiettan maalausten hieman vaikeaselkoiset aiheet ovat Vanhasta testamentista. Freskot ovat sikäli Sienassa poikkeuksellisia, ettei niissä keskitytty Neitsyt Mariaan. Alttaritauluna on kuitenkin Domenico di Bartolon *Madonna della Misericordia*, jossa Maria suojele sienalaisia viitallaan.

Lähteet
-------

* Firenze ja Toscana, Tammi 2007
**Nachot** ovat Meksikosta peräisin olevia juustokuorrutettuja tortillalastuja. Nachojen keksijänä pidetään meksikolaista Ignacio Anayaa, joka tarjoili lempinimensä mukaisia nachoja vuonna 1943. Sittemmin nachoista on tullut suosittuja ympäri maailmaa.

Annos
-----

Nachot koostuvat juustokuorrutteisista tortillalastuista, jotka tarjoillaan joskus esimerkiksi kanan, papujen tai pippurien kera. Juusto on tavallisesti cheddaria, mutta monet valmistajat käyttävät eri juustojen sekoituksia.

Historia
--------

Nachojen keksijänä on pidetty Ignacio Anayaa. Hänen nimensä lyhennettiin usein muotoon *Nacho* ja hän työskenteli isäntänä (*maître*) Victory Club-hotellilla Piedras Negrasissa Meksikossa. Vuonna 1943 paikan päälle tuli amerikkalaisten naisten matkaseurue. Naisten miehet työskentelivät läheisellä Fort Duncanin lentotukikohdassa Yhdysvaltojen puolella rajaa ja naiset olivat tulleet syömään Victory Clubille ostosmatkansa aikana. Kokki ei ollut kuitenkaan tuolloin töissä, joten Ignacio Anaya päätti tehdä itse ruokaa joukolle.

Keittiössä oli joitakin ylijääneitä raaka-aineita. Anaya valmisti joitakin tortillalastuja ja kuorrutti ne cheddarjuustolla ja jalapenolla lämmittäen annosta muutaman minuutin uunissa nimeten valmiin annoksen lempinimensä mukaan nachoiksi. Nachojen keksijä Anaya kuoli vuonna 1975.

Nachojen resepti julkaistiin vuonna 1949 ilmestyneessä kirjassa *A Taste of Texas* ja vuonna 1976 Frank Liberton omistama Rico’s Products tarjoili nachoja ensimmäistä kertaa baseballpelin aikana Texas Rangers-joukkueen ottelussa.

Lähteet
-------

1. 1 2 3  Catherine Donnelly: *The Oxford companion to cheese*, s. 507. Oxford University Press, 2016. ISBN 9780199330881. (englanniksi)
2. ↑  Kate Samuelson: The International Day of the Nacho Would Not Be Possible Without This Man *TIME*. Viitattu 2.4.2019. (englanniksi)

Katso myös
----------

* Tex-mex

Ohutleivät ja niihin liittyvät ruokalajit

**Erityyppiset ohutleivät**  

Arepa
– Chapati
– Injera
– Kistibi
– Lavash
– Naan-leipä
– Näkkileipä
– Pita
– Rieska
– Roti
– Tortilla

---

**Täytettyjä ja kuorrutettuja ohutleipiä**  

Focaccia
– Pannukakku
– Pizza

---

**Ohutleipiä käyttäviä ruokalajeja**  

Burrito
– Enchilada
– Fajita
– Nacho
– Taco
– Quesadilla
– Wrap
**Juangin kieli** on austroaasialaisiin kieliin kuuluva mundakieli, jota puhuvat pääasiassa juangit Odishan osavaltiossa itäisessä Intiassa.

Luokitus
--------

Juang kuuluu mundakieliin, jotka on luokiteltu osaksi suurempaa austroaasialaista kielikuntaa. Sen lähin sukulainen on kharia, mutta nekin ovat erkaantuneet toisistaan suhteellisen aikaisin.

Juang voidaan jakaa karkeasti kahteen murteeseen, joita molempia puhutaan Odishan osavaltiossa:

* **Vuoristo-Juang**: Gonasika- ja Pallaravuorilla Keonjharin piirikunnassa.
* **Tasanko-Juang**: Noin 147 kylässä Etelä-Keonjharin alueella ja itäisessä Dhenkanalin piirikunnassa.

Levinneisyys
------------

Vuoden 2001 väestönlaskennan mukaan juangia puhuu Intiassa noin 30 875 ihmistä. Odishan osavaltiossa sitä puhutaan eteläisessä Kenojharin piirikunnassa, pohjoisessa Angulin piirikunnassa ja itäisessä Dhenkanalin piirikunnassa.

Juang on nykyään uhanalainen kieli ja sitä pidetään vaarantuneena mm. siksi, etteivät lapset puhu sitä kodin ulkopuolella.

Kirjoitusjärjestelmä
--------------------

Juangia kirjoitetaan orijalaisella kirjaimistolla.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Juang language 

Austroaasialaiset kielet
asuri | birhor | car | ho | juang | juray | keski-nikobaari | kharia | khasi | khmer | korku | mundari | oy | santali | sora | vietnam
**Merika Enne** (s. 24. kesäkuuta 1992 Tampere) on suomalainen uransa lopettanut lumilautailija.

Vuonna 2008 Enne oli nuorten MM-kilpailuissa Italian Valmalencossa big airin kahdeksas. Seuraavana vuonna hän sijoittui nuorten MM-kilpailuissa Japanin Naganossa half-pipessa 23:nneksi. Valmalencon nuorten MM-kilpailuissa 2011 Enne saavutti slopestylessa hopeaa ja oli half-pipessa 11:s.

Aikuisten arvokisoihin Enne osallistui ensimmäisen kerran vuonna 2011 Espanjan La Molinan MM-kilpailuissa. Hän sijoittui half-pipessa 29:nneksi ja slopestylessa neljänneksi. Lumilautailun maailmancupissa hän kilpaili ensimmäisen kerran Rukalla 17. joulukuuta 2011 half-pipessa sijoittuen viidenneksi. Stonehamin MM-kilpailuissa 2013 Enne sijoittui neljänneksi slopestylessa.

Tammikuussa 2014 Enne voitti Pekingissä järjestetyn WSB Touriin kuuluvan slopestyle-kilpailun ja oli Sveitsissä järjestetyssä kilpailussa viides. Enne osallistui helmikuussa 2014 Sotšin talviolympialaisiin, joissa hänen oli tarkoitus kilpailla slopestylessa. Hän kuitenkin laski alkukarsinnat loukkaantuneella nilkalla ja loukkasi myös kylkensä ennen välieriä eikä osallistunut välieriin.

Tammikuussa 2015 Enne sai big airin MM-hopeaa lumilautailun maailmanmestaruuskilpailuissa Itävallassa.

Lähteet
-------

1. ↑  Suomen joukkue: Lumilautailu Suomen olympiakomitea.  Arkistoitu 3.12.2013. Viitattu 6.2.2014.
2. 1 2 3  Merika Enne Kansainvälinen hiihtoliitto (FIS).  (englanniksi)
3. ↑  12th Red Bull Nanshan Open Worldsnowboardtour.com. Viitattu 6.2.2014. (englanniksi)
4. ↑  Burton European Open Presented by Mini Worldsnowboardtour.com. Viitattu 6.2.2014. (englanniksi)
5. ↑  Lehtisaari, Matti: Enne kaatui jälleen - kisat päättyivät surkeasti *Yle Urheilu*.  9.2.2014. Viitattu 9.2.2014.
6. ↑  Enne laski big airin MM-hopealle! *Yle urheilu*.  24.1.2015. Viitattu 24.1.2015.

Aiheesta muualla
----------------

* Merika Enne worldsnowboardtour.com-sivustolla
* Merika Enne Kansainvälinen hiihtoliitto (FIS).  (englanniksi)